จับมือ18แบงก์อุ้มเอสเอ็มอี
บสย.จับมือ 18 แบงก์ค้ำประกันเงินกู้ 2.4 แสนล้านบาท ช่วยเอสเอ็มอีเจอพิษค่าแรง 300 บาท
7 ก.พ. 2556

บสย.จับมือ 18 แบงก์ค้ำประกันเงินกู้ 2.4 แสนล้านบาท ช่วยเอสเอ็มอีเจอพิษค่าแรง 300 บาท 
นายทนุศักดิ์ เล็กอุทัย รมช.คลัง เปิดเผยว่า บรรษัทประกันสินเชื่ออุตสาหกรรมขนาดย่อม (บสย.) ได้ลงนามร่วมกับ 18 สถาบันการเงินภาครัฐและเอกชน เพื่อให้ความช่วยเหลือค้ำประกันเงินกู้ผู้ประกอบการเอสเอ็มอีที่ได้รับผลกระทบจากการปรับขึ้นค่าแรงขั้นต่ำวันละ 300 บาท และช่วยเหลือผู้ประกอบการที่มีความสามารถในการชำระหนี้แต่ขาดหลักประกันให้สามารถเข้าถึงแหล่งเงินทุนได้ง่ายขึ้น
โครงการค้ำประกันเงินกู้ของ บสย.มี 2 ประเภท ประกอบด้วย โครงการค้ำประกันสินเชื่อ Portfolio Guarantee Scheme ระยะที่ 5 วงเงิน 2.4 แสนล้านบาท และโครงการค้ำประกันเงินกู้สำหรับผู้ประกอบการรายใหม่ (Startup) วงเงิน 1 หมื่นล้านบาท 
นายทนุศักดิ์คาดว่าในปีนี้จะสามารถค้ำประกันสินเชื่อให้ผู้ประกอบการได้ 2.5 หมื่นราย รวม 3 ปี จะช่วยผู้ประกอบการได้จำนวน 8 หมื่นราย หรือคิดเป็นการปล่อยสินเชื่อเฉลี่ยรายละ 3 ล้านบาท
โครงการค้ำประกันสินเชื่อระยะที่ 5 ถือเป็นโครงการต่อเนื่องจากที่ดำเนินการมาก่อนหน้า โดยค้ำประกันภายใน 3 ปี เริ่มตั้งแต่ปี 25562558 มีอายุค้ำประกันไม่เกิน 7 ปี คิดค่าธรรมเนียมปีละ 1.75% ของวงเงินค้ำประกัน และวงเงินค้ำประกันต่อรายไม่เกิน 40 ล้านบาท 
ทั้งนี้ มีรูปแบบการค้ำประกัน 3 ลักษณะ คือ แบบปกติ แบบไม่มีหลักประกัน และแบบเอ็นพีแอล
“การค้ำประกันในโครงการนี้ถือเป็นการค้ำประกันสูงสุดในรอบ 21 ปี ที่รัฐบาลได้มอบหมายให้ บสย.ดำเนินการ โดยดำเนินการเพื่อแก้ไขปัญหาการเข้าถึงแหล่งเงินทุนและเสริมสภาพคล่องให้กับผู้ประกอบการเอสเอ็มอี” นายทนุศักดิ์ กล่าว
สำหรับโครงการค้ำประกันเงินกู้ให้กับผู้ประกอบการรายใหม่ที่มีอายุการก่อตั้งกิจการไม่เกิน 3 ปี วงเงินค่ำประกันสูงสุดต่อราย 2 ล้านราย มีอายุค้ำประกันไม่เกิน 7 ปี คิดค่าธรรมเนียมค้ำประกันปีละ 2.50% ฟรีค่าธรรมเนียมปีแรก สิ้นสุดโครงการวันที่ 31 ธ.ค. 2558 
นอกจากนี้ กระทรวงการคลังเตรียมเปิดตัวโครงการเอสเอ็มอีลุยตลาดเออีซี ในวันที่ 18 มี.ค.นี้ ซึ่งเป็นมาตรการที่เกี่ยวกับการเงินร่วมกับสถาบันการเงินของรัฐที่จะเข้าไปดูแลปล่อยสินเชื่อให้เอสเอ็มอีและโอท็อปที่ได้รับผลกระทบจากการปรับขึ้นค่าแรงวันละ 300 บาท 
“ผมได้สั่งการให้สถาบันการเงินออกแบบผลิตภัณฑ์ทางการเงินที่เหมาะสมกับกลุ่มผู้ประกอบการเหล่านี้มากที่สุด” รมช.คลัง กล่าว
อย่างไรก็ตาม ผู้ประกอบการเอสเอ็มอีสามารถเข้าถึงสินเชื่อดังกล่าวได้ ผ่านตัวแทนค้ำประกัน 18 สถาบันการเงิน อาทิ ธนาคารกรุงเทพ, ธนาคารกรุงไทย, ธนาคารกรุงศรีอยุธยา, ธนาคารกสิกรไทย, ธนาคารซีไอเอ็มบี, ธนาคารเกียรตินาคิน, ธนาคารไทยพาณิชย์, ธนาคารทหารไทย, ธนาคารพัฒนาวิสาหกิจขนาดกลางและขนาดย่อมแห่งประเทศไทย(ธพว.)หรือ เอสเอ็มอีแบงก์ , ธนาคารเพื่อการเกษตรและสหกรณ์การเกษตร(ธ.ก.ส.) และธนาคารออมสิน เป็นต้น